Vermiste Stellenbosch-student dood in koshuis gevindAshwill Boer. ŉ Student aan die Universiteit Stellenbosch wat ŉ week lank vermis was, is Vrydag dood aangetref in ŉ koshuis. Ashwill Boer (25), ŉ ingenieurstudent van Worcester, is glo Sondag die laaste keer gesien waarna hy as vermis aangemeld is. Sy liggaam is Vrydag in ŉ gedeelte van die koshuis gevind wat vir Covid-19-afsondering ontruim is en nie tans bewoon word nie, het prof. Arnold Schoonwinkel, viserektor: leer en onderrig, gesê. “Geen gemene spel word vermoed nie,” het Schoonwinkel gesê. “Ons is as ŉ universiteitsgemeenskap diep geraak deur hierdie verlies, en ek wil ons innige simpatie aan die bedroefde familie en Boer se vriende en medestudente in hierdie hartseer tyd betuig.” Universiteit Stellenbosch. Foto: Facenook Kol. Andre Traut, polisiewoordvoerder, het die voorval bevestig en gesê Boer se liggaam is in ŉ koshuis in Maraisstraat gevind. “Die omstandighede rakende sy dood word ondersoek. ŉ Geregtelike doodsondersoek is begin en in dié stadium word geen misdryf vermoed nie.” Personeel van die universiteit se studentesake-afdeling is in aanraking met die familie en sou vanmiddag met studente van die koshuis byeenkom. “Ons doen ook ŉ beroep op almal om die privaatheid van Boer se geliefdes en klasmaats wat diep deur hierdie gebeurtenis geraak is, te respekteer.” Studente wat geraak is, word versoek om met die eenheid vir psigoterapeutiese en ondersteuningsdienste by die Sentrum vir Studentevoorligting en -ontwikkeling in verbinding te tree. Studente kan ook die 24-uur-nooddiens, in samewerking met ER24, by 010 205 3032 skakel.